ทนุศักดิ์เปลี่ยนใจนิรโทษภาษีหวย
&#8220;ทนุศักดิ์&#8221; ถอนมาตรการงดเก็บภาษีเงินได้ &#8220;หวยบนดิน&#8221; สมัยรัฐบาลทักษิณ ชี้ขอนำไปทบทวนใหม่
8 ส.ค. 2555

“ทนุศักดิ์” ถอนมาตรการงดเก็บภาษีเงินได้ “หวยบนดิน” สมัยรัฐบาลทักษิณ ชี้ขอนำไปทบทวนใหม่
น.ส.ศันสนีย์ นาคพงศ์ โฆษกประจำสำนักนายกรัฐมนตรี เปิดเผยว่า คณะรัฐมนตรี (ครม.) วันที่ 7 ส.ค. กระทรวงการคลังเสนอให้ ครม.พิจารณามาตรการภาษีกรณีการจำหน่ายสลากพิเศษแบบเลขท้าย 3 ตัว และ 2 ตัว และเสนออนุมัติหลักการร่าง พ.ร.ฎ.ออกตามความในประมวลรัษฎากรว่าด้วยการยกเว้นรัษฎากร (ฉบับที่...) พ.ศ. ...
อย่างไรก็ตาม เมื่อถึงเวลาพิจารณาเรื่องนี้ นายทนุศักดิ์ เล็กอุทัย รมช.คลัง ได้ขอถอนเรื่องออกไปก่อน โดยระบุว่าต้องการนำเรื่องนี้ไปพิจารณาในรายละเอียดอีกครั้ง
แหล่งข่าวเปิดเผยว่า มาตรการภาษีดังกล่าว กำหนดให้ยกเว้นภาษีเงินได้กรณีการออกสลากพิเศษแบบเลขท้าย 3 ตัว และ 2 ตัว ตามมติ ครม.เมื่อวันที่ 8 ก.ค. 2546 สำหรับเงินได้ที่ได้รับตั้งแต่ปี พ.ศ. 2546-2549 จำนวน 80 งวด ที่ออกในสมัยรัฐบาล พ.ต.ท.ทักษิณ ชินวัตร โดยไม่เก็บภาษีเงินได้ย้อนหลัง สำหรับเงินรางวัลและการขายสลากพิเศษ 
ขณะที่สาระสำคัญร่าง พ.ร.ฎ.กำหนดให้ 1.ยกเว้นภาษีเงินได้บุคคลธรรมดาและภาษีเงินได้นิติบุคคล สำหรับเงินรางวัลสลากพิเศษแบบเลขท้าย 3 ตัว และ 2 ตัว ซึ่งยอมให้ผู้จ่ายเงินได้หักภาษีเงินได้ ณ ที่จ่ายในอัตรา 1% ของเงินรางวัล โดยไม่ขอรับเงินภาษีที่หักไว้นั้นคืน หรือไม่ขอคืนเครดิตภาษีที่ถูกหักไว้นั้น ไม่ว่าจะทั้งหมดหรือบางส่วน
2.ยกเว้นภาษีเงินได้บุคคลธรรมดาและภาษีเงินได้นิติบุคคล สำหรับการขายหรือส่วนลดจากการซื้อสลากพิเศษแบบเลขท้าย 3 ตัว และ 2 ตัว ซึ่งยอมให้ผู้จ่ายเงินได้หักภาษีเงินได้ ณ ที่จ่ายในอัตรา 1% ของเงินรางวัล โดยไม่ขอรับเงินภาษีที่หักไว้คืน หรือไม่ขอคืนเครดิตภาษีที่ถูกหักไว้นั้น ไม่ว่าทั้งหมดหรือบางส่วน
กระทรวงการคลัง ระบุว่า มาตรการนี้จะสร้างความเป็นธรรมการจัดเก็บภาษีและบรรเทาความเดือดร้อนให้ประชาชนเนื่องจากการดำเนินการของภาครัฐ ขณะที่ผู้แทนจำหน่ายและผู้ซื้อที่ถูกรางวัลไม่มีเจตนาเลี่ยงภาษี แม้ก่อนหน้านี้ศาลฎีกาแผนกคดีอาญาของผู้ดำรงตำแหน่งทางการเมืองพิพากษาว่า สลากพิเศษฯ ไม่เป็นสลากการกุศล จึงไม่ได้รับการยกเว้นภาษี